**Broj: 711-I-1088-M-48/19-05-17**

Zagreb, 3. svibnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Ružice Palić Kramarić, pomoćnice ministra zdravstva, za davanjem mišljenja Povjerenstva,** na 48. sjednici, održanoj 3. svibnja 2019.g., daje sljedeće

**MIŠLJENJE**

1. **Na temelju članka 13. stavka 2. ZSSI-a dužnosnica Ružica Palić Kramarić, može istovremeno uz profesionalno obnašanje dužnosti pomoćnice ministrice zdravstva privremeno i povremeno obavljati, na temelju sklopljenog ugovora o djelu s privatnom zdravstvenom ustanovom Poliklinika Aviva, poslove liječnice specijalistice neurologije te za navedeno primati naknadu.**
2. **Na temelju članka 13. stavka 4. ZSSI-a dužnosnica je obvezna u izvješću o imovinskom stanju prijaviti Povjerenstvu prihode stečene na temelju obavljanja djelatnosti iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnijela je dužnosnica Ružica Palić Kramarić, pomoćnica ministra zdravstva. U knjigama ulazne pošte zahtjev je zaprimljen pod poslovnim brojem: 711-U-1274-M-48/19-01-3 dana 19. ožujka 2019. g., povodom kojeg se vodi predmet broj M-48/19.

Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu odredbi ZSSI-a, stoga je dužnosnica Ružica Palić Kramarić povodom obnašanja dužnosti pomoćnice ministra zdravstva obvezna postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica navodi da obnaša dužnost pomoćnice ministra zdravstva te da ostvaruje dodatne prihode obavljanjem djelatnosti temeljem ugovora o djelu sklopljenog s privatnom zdravstvenom ustanovom Poliklinika Aviva. Dužnosnica traži mišljenje Povjerenstva krši li odredbe ZSSI-a obavljanjem djelatnosti na temelju navedenog ugovora kao i je li dužna u izvješću o imovinskom stanju navesti prihode ostvarene od iste djelatnosti te napominje da povodom obnašanja navedene dužnosti nema nikakve ovlasti koje bi se odnosile na poslovanje zdravstvene ustanove Poliklinika Aviva.

Na zahtjev Povjerenstva, dužnosnica je podneskom od 29. travnja 2019.g. dostavila ugovor o djelu koji je sklopila s zdravstvenom ustanovom Poliklinika Aviva.

Navedeni ugovor sklopljen je dana 31. siječnja 2019.g., između Poliklinike Aviva, zastupane po ravnatelju Slavenu Janečiću, kao naručitelju, te dužnosnice, kao izvođača. Člankom 2. stavkom 1. ugovora utvrđuje se da se njime ne zasniva radni odnos.

Člankom 3. stavkom 1. ugovora izvođač se obvezao naručitelju obavljati poslove koji odgovaraju njegovu znanju, vještinama i profesionalnim sposobnostima čija je svrha povećanje kvalitete obavljanja registrirane djelatnosti naručitelja, a posebice obaviti poslove vršenja specijalističkih pregleda specijalista neurologije te ultrazvučne preglede u neurologiji. Sukladno stavcima 2. i 3. izvođač je dužan odazvati se pozivu naručitelja te povjerene poslove obavljati povremeno, sukladno uputama naručitelja.

Člankom 4. ugovora utvrđuje se pravo na naknadu izvođača u bruto II iznosu 50% od izvršenih usluga prema cjeniku naručitelja, s time da bruto II iznos obuhvaća PDV, poreze, doprinose koje se plaćaju iz i na dohodak. Ugovor je sklopljen na određeno vrijeme i primjenjuje se od 31. siječnja 2019.g. do 30. lipnja 2019.g.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Stavkom 4. navedenog članka propisano je da su dužnosnici obvezni prijaviti Povjerenstvu prihode koje stječu obavljanjem djelatnosti iz stavka 2. toga članka.

U izvješću o imovinskom stanju koje je podnijela Povjerenstvu dana 23. ožujka 2016.g. povodom stupanja na dužnost pomoćnice ministra zdravstva dužnosnica je navela da navedenu dužnost obnaša profesionalno navođenjem podataka o plaći koju za to prima, što je navodila u svim kasnijim izvješćima koja je podnosila Povjerenstvu.

Iz sadržaja zaprimljenog ugovora o djelu, proizlazi da će dužnosnica povremeno obavljati poslove liječnice specijalistice neurologije po pozivu naručitelja, iako iz samog ugovora ne proizlazi dinamika i učestalost obavljanja tih poslova (obavljanje poslova u tjednom ili mjesečnom ritmu u smislu utvrđenog broja radnih sati ili dana). Također, iz ugovornih odredbi proizlazi da se radi o privremenom razdoblju obavljanja koje obuhvaća 5 mjeseci.

Povjerenstvo stoga tumači da obavljanje poslova liječnika specijaliste povremeno tijekom razdoblja od 5 mjeseci, uz primanje naknade, ne predstavlja obavljanje poslova u takvom trajanju niti učestalosti da bi se moglo smatrati kako se radi o obavljanju poslova u smislu redovitog i stalnog zanimanja, već o povremenom i privremenom obavljanju poslova.

Na temelju članka 13. stavka 2. ZSSI-a dužnosnica Ružica Palić Kramarić može za vrijeme profesionalnog obnašanja dužnosti pomoćnice ministra zdravstva obavljati poslove liječnika specijalista neurologije u opisanom trajanju i učestalosti.

Međutim, ako bi se radilo o obavljanju poslova veće učestalosti tako da dužnosnica obavlja liječničku djelatnost u određenom većem broju radnih sati ili dana u tjednom ritmu s određenom pravilnošću u njihovu obavljanju, a pogotovo ako bi dužnosnica sklopila novi ugovor o djelu sa Poliklinikom Aviva tako da i u novom razdoblju preuzme obvezu obavljanja poslova na isti ili u bitnome sličan način, moglo bi se raditi o obavljanju poslova u smislu stalnog i redovitog zanimanja za vrijeme obnašanja javne dužnosti te je tada dužnosnica dužna zatražiti prethodno odobrenje Povjerenstva iz članka 13. stavka 2. ZSSI-a.

Ukoliko bi poslovni subjekt s kojim je dužnosnica sklopila ugovor o djelu stupio u poslovni odnos s Ministarstvom zdravstva u kojem dužnosnica obnaša dužnost, privatni interes dužnosnice koji proizlazi iz suradnje s navedenim poslovnim subjektom može utjecati na njezinu nepristranost u obnašanju javne dužnosti pomoćnice ministrice zdravstva vezano za taj poslovni odnos. Povjerenstvo stoga upućuje dužnosnicu da u takvim situacijama, u slučaju dvojbe o tome je li njeno postupanje u skladu s načelima obnašanja javih dužnosti, zatraži novo mišljenje Povjerenstva.

Sukladno članku 13. stavku 4. ZSSI-a dužnosnica Ružica Palić Kramarić dužna je prijaviti Povjerenstvu prihode koje ostvari obavljanjem edukacijske djelatnosti istekom godine u kojoj su prihodi stečeni, podnošenjem izvješća o imovinskom stanju dužnosnika na važećem obrascu.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Ružica Palić Kramarić, elektronička dostava
2. Objava na internetskoj stranici Povjerenstva
3. Pismohrana